O rwua l'urwẹnyashi mbọku ono bụ iya bụ mbọku mbụ l'idzu abalị ẹsaa,
ndu l'etso ụzo Jisọsu swochikota iwhe l'ụlo,
whẹ dọkoberu nkele whẹ l'atsụ ndu Ju egvu.
A bya l'amadeshia,
Jisọsu byawaa bya akfụru whẹ l'echi kele whẹ ekele sụ whẹ:
“Unu bukwaru guu.”
O kelegelewho nno,
ọ bya egoshi whẹ ẹka iya whẹ ẹbo;
goshi whẹ mgburẹku iya.
Ẹhu tsọo ndu ono,
l'etso iya ụtso gẹ whẹ whụru Onye-Nwe-Ọha.
Jisọsu sụkwa whẹ ọdo:
“T'unu bukwaru guu.
Ọo gẹ Nna mu zhiru mu bụ gẹ mu zhiru unu.”
O kfugelewho nno,
ọ bya ekushi whẹ Ume sụ whẹ:
“Unu nata Ume-Dụ-Nsọ.
Iwhe bụ ndu unu gụru nvụ l'iwhe-dụ-ẹji,
ndu ọbu meru bẹ Chileke gụakwaru ndu ọbu nvụ.
Ndu lile,
unu l'agụaru nvụ l'iwhe-dụ-ẹji,
whẹ meru bẹ Chileke l'ẹte agụkwaaru nvụ.”
Ọo ya bụ,
o nweru nwoke lanụ,
ẹwha iya bụ Tọ́mosu,
l'ẹte anọo l'ẹka ono.
Tọ́mosu ono bẹ lịkwa-a l'ụmadzu iri l'ẹbo ono,
l'etso ụzo Jisọsu.
T'ọ nọ l'ẹka ono nteke ono,
Jisọsu byarụ.
Iwhe ọdo,
l'eekujefua ya bụ Ejima.
Ọo ya bụ,
e megelewho,
ndu ọwhu whẹ l'iya tụkoru etso ụzo Jisọsu sụ iya:
“Anyi whụakwaru Onye-Nwe-Ọha ọbu.”
Tọ́mosu sụ whẹ:
“Mu te ekwetakwa gbahakwaa lẹ mu gude ẹnya mu whẹ ẹbo-ẹbo whụa ichi aga ono l'ọbochi-ẹka iya,
mbụ mu woru mkpụshi-ẹka mu ye l'ẹka ono,
aga shi dụ iya,
woru ẹka mu pyokwaawho lẹ mgburẹku iya.
Ọ dụa nno bẹ mu l'ete ekwetakwa.”
A nọlewho abalị ẹsato,
ndu l'etso ụzo Jisọsu nọdukwa l'ụlo ono ọdo whẹ lẹ Tọ́mosu.
A swochikotakwa mgbo ụlo ono aswochi.
Jisọsu byalẹkwaa bya akfụru whẹ l'echi,
kele whẹ ekele sụ whẹ:
“T'unu bukwaru guu.”
O kfugee nno bya asụ Tọ́mosu:
“Ngwa,
rwụa mu mkpụshi-ẹka l'ọbochi-ẹka mu l'ẹka-a.
Ngwa,
mee mu ẹka lẹ mgburẹku ọbu.
Tọ́mosu,
ba abụhekwa ekwegekwe.
Kwetaje!”
Tọ́mosu sụ iya:
“Onye-nwe-mu-nụ,
bụ Chileke mu!”
Jisọsu sụ iya:
“?Ọo nke l'ọo l'ị whụru mu ntaa kpatarụ iwhe i kwetaru?
Ẹhu-ụtso b'a gọru nụ ndu l'awhụa l'ẹnya whẹ kwetalee!”
Jisọsu nọdukwawho megbabe igweligwe iwhe ọdo,
a whụrulenya l'iwhu ndu l'etso ụzo iya,
ọle e te edekotadu iwhe ono g'o ha l'ẹkwo.
Ọle ndu ọwhu e deru b'e deru nke ọwhu unu l'e-gude iya kweta l'ọo Jisọsu bụ Kuráyisutu ọbu,
Chileke kweru ụkwa iya,
bụ Nwa Chileke mẹe t'unu woru onwunu ye iya l'ẹka nke ọwhu unu l'e-shi iya l'ẹka nweru ndzụ.